CELEX: 32021D0008
Language: da
Date: 2020-12-23 00:00:00
Title: Europa-Parlamentets og Rådets afgørelse (EU) 2021/8 af 23. december 2020 om bemyndigelse af Kommissionen til at stemme for en forhøjelse af Den Europæiske Investeringsfonds autoriserede kapital

7.1.2021   
               
               
                  DA
               
               
                  Den Europæiske Unions Tidende
               
               
                  L 3/1
               
            
         EUROPA-PARLAMENTETS OG RÅDETS AFGØRELSE (EU) 2021/8
         af 23. december 2020
         om bemyndigelse af Kommissionen til at stemme for en forhøjelse af Den Europæiske Investeringsfonds autoriserede kapital
         EUROPA-PARLAMENTET OG RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde, særlig artikel 173, stk. 3,
         under henvisning til forslag fra Europa-Kommissionen,
         efter fremsendelse af udkast til lovgivningsmæssig retsakt til de nationale parlamenter,
         efter høring af Det Europæiske Økonomiske og Sociale Udvalg,
         efter den almindelige lovgivningsprocedure (1), og
         ud fra følgende betragtninger:
         
                     (1)
                  
                  
                     Artikel 5, stk. 2, i vedtægterne for Den Europæiske Investeringsfond (»fonden«) foreskriver, at fondens autoriserede kapital kan forhøjes ved beslutning af fondens generalforsamling (»generalforsamlingen«), truffet med et flertal på 85 % af de afgivne stemmer.
                  
               
                     (2)
                  
                  
                     I betragtning af de forventede konsekvenser af covid-19-krisen og med henblik på at bidrage til Unionens og fondens reaktion på krisen via gennemførelsen af Europa-Parlamentets og Rådets foreslåede forordning om oprettelse af InvestEU-programmet som led i den flerårige finansielle ramme for årene 2021-2027 og via yderligere udvikling af fondens rolle i forvaltningen af nationale og regionale programmer, er det nødvendigt omgående at forhøje fondens autoriserede kapital med 2 870 000 000 EUR.
                  
               
                     (3)
                  
                  
                     Fondens bestyrelse (»bestyrelsen«) har besluttet at indgive en anmodning til generalforsamlingen om godkendelse af, at fondens autoriserede kapital forhøjes med 2 870 000 000 EUR gennem udstedelse af 2 870 nye aktier, og godkendelse af bestemmelserne, herunder om indbetaling, for en sådan kapitalforhøjelse. Hvis kapitalforhøjelsen godkendes, vil hver ny aktie have en nominel værdi på 1 000 000 EUR, og for hver tegnet aktie indbetales 20 % af den nominelle værdi. Det vil være muligt for generalforsamlingen at kræve indbetaling af de resterende 80 % på de vilkår, der er fastsat i artikel 7, stk. 3, i fondens vedtægter. Alle aktier, hvad enten der er tale om eksisterende eller nyudstedte, vil have samme værdi og give samme rettigheder i alle henseender.
                  
               
                     (4)
                  
                  
                     Bestyrelsen har foreslået, at de nyudstedte aktier kan tegnes i én enkelt tegningsperiode, som starter umiddelbart efter generalforsamlingens godkendelse af kapitalforhøjelsen og slutter den 30. september 2021. Unionen vil kunne deltage i tegningen på de vilkår, der er fastlagt i generalforsamlingens beslutning, når den retsakt, der godkender Unionens deltagelse i kapitalforhøjelsen, er trådt i kraft.
                  
               
                     (5)
                  
                  
                     For at give Unionens repræsentant på generalforsamlingen mulighed for at stemme om kapitalforhøjelsen hurtigst muligt bør der ske en fravigelse af de perioder på otte uger og på ti dage, der er omhandlet i artikel 4 i protokol nr. 1 om de nationale parlamenters rolle i Den Europæiske Union, der er knyttet som bilag til traktaten om Den Europæiske Union, til traktaten om Den Europæiske Unions funktionsmåde og til traktaten om oprettelse af Det Europæiske Atomenergifællesskab. Af samme grund bør denne afgørelse træde i kraft dagen efter offentliggørelsen —
                  
               VEDTAGET DENNE AFGØRELSE:
         
            Artikel 1
            Kommissionen bemyndiges til på Unionens vegne at stemme for den foreslåede forhøjelse på 2 870 000 000 EUR af fondens autoriserede kapital på Den Europæiske Investeringsfonds generalforsamling.
         
         
            Artikel 2
            Denne afgørelse træder i kraft dagen efter offentliggørelsen i Den Europæiske Unions Tidende.
         
         
            Udfærdiget i Bruxelles, den 23. december 2020.
            
               
                  På Europa-Parlamentets vegne
               
               
                  Formand
               
               D.M. SASSOLI
            
            
               
                  Formand
               
               
                  På Rådets vegne
               
               M. ROTH
            
         
         
            (1)  Europa-Parlamentets holdning af 15.12.2020 (endnu ikke offentliggjort i EUT) og Rådets afgørelse af 22.12.2020.